《次胡澹庵题挹翠轩韵》
宋代·王亘

西山排闼来，周遭自环翠。俗眼少见之，一览忘世味。

平生三径心，盍早赋归计。纵落尘土居，不与草木敝。

公馀事幽寻，清风拂衣袂。最喜轩中人，所挹多爽气。

蓬蒿天地宽，万境发诗思。白云未能閒，时出过窗几。

檐雨听夜语，池草生春媚。山灵若相知，好风为裂眦。

馀光虽力挽，回次那得致。

作者简介：王亘，字伯通，福州（今属福建）人。孝宗淳熙间知南恩州。事见《闽诗录》丙集卷一○。今录诗三首。